
JUZUU 17 iotaraba 



Inu Ayu ii 2 SURATUL ANBIYAA Inu Mukunt 7 

(Imeteremka Makka ) 


Kwa jina la Mwenyezi Mungu, Mwenye 
kuneemesha neema kubwa kubwa na Mwenye 
kuneemesha neema ndogo ndogo. 

1 . Imewakaribia watu hisabu yao (ya Kiama), 
nao wamo katika mghafala; wanakengeuka tu, 
(wanapuza). 

2. Hayawajii mawaidha mapya kutoka kwa 
Mola wao ila huyasikia, na hali wanafanya mchezo 

3. Zimeghafilika nyoyo zao. Na 

wanasemezana kwa siri wale waliodhulumu (nafsi 
zao, wanaambizana hivi): “Ni nani huyu 

(Muhammad) isipokuwa ni binadamu tu kama 
nyinyi? Je, mnafika katika uchawi, (mnakiendea 
kiini macho) na hali nyinyi mnaona?” 

4. Alisema (Nabii Muhammad) “Mola wangu 
anayajua yanayosemwa mbinguni na ardhini; Naye 
ndiye Asikiaye, Ajuaye.” 

5. Lakini (makafiri) wahsema: “(Hayo 

anayoyasimulia) ni ndoto zilizovurugika, 
(zilizokorogeka).” (Na pengine wanasema); “Bali 
ameyabuni (mwenyewe)”. (Na mara nyengine tena 
husema): “Bali huyu ni mtunga mashairi tu (Na 
haya ndiyo mashairi yake). Basi atuletee Muujiza 
kama walivyotumwa (Mitume) wa kwanza.” 

6. Hawakuamini kabla yao (hawa Maqureshi) 
wam wa mji (wo wote ule) tuliouangamiza: Basi 
wataamini hawa? (Hawataamini). ® 

7. Hatukuwatuma, (hatukuwapa Utume) kabla ’-’T 1 v'fr, •< [<?'■>{ f- " 

yako ila wanaume (wa kibinadamu, si Malaika); *■&''*'* 

tuliowafunulia, (tuliowaletea Wahyi). Basi waulizeni 
wenye kumbukumbu (ya mambo ya zamani) ikiwa 
nyinyi hamjui. 

8. Wala hatukuwajaalia (hao Mitume kuwa) YA If'l&' gff 

1. Sura hii imepewa jina Al Anbiyaa kwa kuwa imeeleza habari za Manabii wengi. 

3.5. Aya hizi zinaonyesha jinsi wasioamini walivyokuwa wakibabaika katika kutafuta yi kuutukania Uislamu. 

8. Makafiri wa Kiqureshi wakijiitia pambani wakisema: “Kuna Mtume anayekula?” Ndiyo wanajibiwa hivi. 

miili isiyokula chakula, wala hawakuwa wenye kukaa 
milele (wasife). 

9. Kisha tukawasadikishia ahadi (ya 
kunusuriwa juu ya maadui zao). Na tukawaokoa wao 
na wale tuliowataka. (Nao ni wale waliowafuata). Na 
tukawaangamiza waliopita mpaka (waliowekewa). 

10. Bila shaka tumekuteremshieni Kitabu 
ambacho muna ndani yake mauidha kwenu. Je! 
Hamfahamu? 

11. Na mingapi tuliiharibu katika miji iliyokuwa 

ikidhulumu, (yaani watu wake walikuwa 

madhalimu). Na tukawaumba baadaye watu 

wengine. 

12. Basi walipohisi tu adhabu yetu, mara 
walianza kuikimbia. 

13. Msikimbie, na rudini katika yale 
mliyojistareheshea na (katika) maskani yenu; ili 
mkauiizwe. 

14. Wakasema: “Ole wetu! (Eee adhabu yetu). 
Hakika tulikuwa madhalimu (wa nafsi zetu)!” 

15. Na kukaendelea kulia kwao huku hata 
tukawafanya kama waliofyekwa, wakazimika pumzi, 
(wakafa). 

16. Na hatukuziumba mbingu na ardhi na 
vilivyo baina yake kwa mchezo. 

17. Kama tungalitaka kufanya mchezo, 
tungejifanyia sisi wenyewe, (tusingekutieni kati), 
kama tungekuwa wafanyao mchezo. 

18. Bali (tulifanyalo ni hili:-) tunaitupa haki juu 
ya batili ikalivunja bufuru (fuvu) la kichwa chake; na 
mara (batili) ikatoweka, (ikaondoka); Na adhabu 
inakungojeeni kwa ajili ya haya mnayonena 
(kumsingizia Mwenyezi Mungu). 

19. Na ni vyake (tu Mwenyezi Mungu) 
vilivyomo mbinguni na ardhini. Na walioko kwake, 
(Malaika) hawatakabari na kumuabudu wala 
hawachoki, (hawaptunziki). 

20. Wanamtukuza usiku na mchana, 
hawanyong’onyei (hawafanyi uvivu). 

Katika hii Aya waliyoifanya ya 9 wanatia vile vile upinzani wa kukaa Nabii Isa mbinguni, Kisha kuteremka. Sisi 
tumekwisha kubainisha mara nyingi kuwa hivi ndivyo alivyotwambia Mtume, kama ilivyosihi kwa Hadithi za A1 
Bukhary na nyinginezo. Basi sisi juu yetu ni kufuata alivyotwambia Mwenyezi Mungu na Mtume wake. 

21. Au wamepata waungu katika ardhi 
wafufuao, (kwa hivyo wamewafanya ndio waola wao 
badala ya Mwenyezi Mungu)? 

22. Lau kama wangalikuwako humo (mbinguni 
na ardhini) waungu (wengine) isipokuwa Mwenyezi 
Mungu: bila shaka zingeharibika (hizo mbingu na 
ardhi). Na ametakasika Mwenyezi Mungu, Mola wa 
Arshi, (yu mbali'' na yale wanayomsifu kwayo. 

23. Haulizwi (Mwenyezi Mungu) anayoyafanya 
(kwani yote ni ya haki) lakini wao (viumbe) 
wataulizwa. 

24. Au wameshika badala yake miungu (iliyo 
kama Mwenyezi Mungu)? Sema: “Leteni dalili 
zenu. ,, Haya (ninayokwambieni) ni ukumbusho wa 
hawa walio pamoja nami, na ukumbusho wa wale wa 
kabla yangu. Lakini wengi wao hawajui ya kweli, 
kwa hivyo wanapuza. 

25. Na hatukumtuma kabla yako Mmme 
yoyote ila tulimfunulia ya kwamba hakuna 
aabudiwaye ila Mimi, basi Niabuduni. 

26. Na makafiri wanasema: “(Mwenyezi 

Mungu) Mwingi wa rehema amejifanyia mtoto.” 
Ametakasika (Mwenyezi Mungu!) Bali (hao 
Malaika) ni waia (wa Mwenyezi Mungu) 
waliotukuzwa 

27. Hawamtangulii kwa neno (lake analosema), 
Nao wanafanya amri zake (zote). 

28. (Mwenyezi Mungu) anayajua yaliyo mbele 
yao (hao Malaika) na yaliyo nyuma yao. Na (Hao 
Malaika) hawamuombei (yoyote) ila yule 
anayemridhia (Mwenyewe Mwenyezi Mungu), nao 
kwa ajili ya kumuogopa wananyenyekea. 

22. Hii ni kawaida isiyoanguka kuwa “Mafahali Wawili Hawakai Zizi Moja.” Basi wangekuwako waungu 
wawili wangepigana daima hata mmoja amshinde mwenziwe au wauwane; udhia wishe. Na muda wote huo — wa 
kuzatiti vita mpaka kutiana mikononi — hawatashughulikia jingine ila hilo tu la kutafuta kushinda. Tena mambo 
atayaendesha nani? 

Na wakiwa wengi zaidi kuliko wawili ndiyo vivyo hivyo — watapigana mpaka wamalizane. Au — tuseme U 
wapatane. Na wakipatana basi watauparaganya tu mwenesho wa ufalme wao kwani kwa “Manahodha Wengi 
Jahazi huzama.” 

Basi Mwenyezi Mungu ni Mmoja tu Wahdahuu Laa Sharyka Lahuu. 

Na watu mambo yao ndiyo vivi hivi. Yakiwa yanaendeshwa na chungu ya wakubwa — na kila mmoja hakubali 
kumsikiliza mwenziwe — basi yataharibika tu. Ndiyo maana Mtume akihimiza kuwa sharti — katika kila 
mkusanyiko — apatikane mkubwa anayetiiwa na wote kwa anayoyasema yakaingia Shariani; au akilini yakiwa 
hayahusu Sharia. Akisema Mtume kuwa watu — wakishakuwa watatu — katika msafara wao — basi sharti 
wamfanye mmoja mkubwa wao kwani mambo hayatengenei yakiwa fujo, ovyo ovyo, hayana mkubwa. Inasemwa 
kwa Kiarabu: Laa yasluhunaasu Fawdhaa Laa saraatalfhum yaani Mambo hayatengenei yakiwa ovyo, hayana 
mkubwa au wakubwa, wa kuyaendesha. 

Na sharti ya hao wakubwa — ilivyoweka Uislamu — ni wawe na ilimu nzuri na utambuzi kamili. Ikiwa si 
hivyo, si wakubwa hao, wala mambo hayataendelea. Inasemwa: Walaa saraata Idhaa Fuhhaaluhum saaduu. 

23: Mwcnyezi Mungu haulizwi, kwani yote anayofanya kuwafanyia waja wake, anawafanyia kwa INSAFU. 

29. Na atakayesema miongoni mwao: ‘‘Mimi ni 
mungu, badala yake," basi huyo tutamlipa (kwa 
kumtia katika) Jahanamu. Hivi ndivyo tuwalipavyo 
madhalimu. 

30. Je! hawakuona wale waliokufuru ya 
kwamba mbingu na ardhi vilikuwa vimeambatana, 
kisha tukaviambua, (tukavipambanua); Na tukafanya 
kwa maji kila kitu kilicho hai. Basi jee hawaamini? 

31. Na tukaweka katika ardhi milima (yenye 
kuthubuti barabara katika ardhi) ili isiwayumbishe, 
na tukaweka humo mabarabara, wazi-wazi ili wapate 
kuongoza njia. 

32. Na tukaifanya mbingu kuwa dari 
iliyohifadhiwa, lakini wanazikengeuka ishara Zake 
(Mwenyezi Mungu). 

33. Na yeye ndiye aliyeumba usiku na mchana 
.na jua na mwezi; vyote vinaogelea katika duara 
(zao). 

34. Nasi hatukumfanya mwanadamu yoyote wa 
kabla yako aishi milele. Basi kama ukifa wewe wao 
wataishi milele? 






35 - Kila nafsi itaonja mauti, na tunakufanyieni 
mitihani kwa (mambo ya) shari na ya kheri; na 
kwetu (nyote) mtarejeshwa. 

36. Na wanapokuona wale waliokufuru 
hawakufanyi chochote ila (kiumbe cha kuchezwa) 
shere, (wakisema): ‘Je! Huyu ndiye anayewataja 
waungu wenu (kwa vibaya)? s Na hao ndio 
wanaomkanusha Mwenyezi Mungu Mwenye 
Rehema. 

37. Mwanadamu ameumbwa kwa (kupenda 
mambo yake yote yatokee kwa) haraka. Karibuni 
hivi nitakuonyesheni Ishara zangu, kwa hivyo 
msinihimize (kukuleteeni adhabu). 

30. Mambo mawiii haya (a) Kuwa mbingu na nchi ziiikuwa kitu kimoja zikapambanuliwa, na (b) Kuwa kila 
kihcho hai kimefanywa kwa maji, ambayo hawakuyajuwa wenye ilimu za kisasa ila jana na juzi, yametangulia 
kutajwa katika Qurani tokea karne 14 zilizopita. Sasa wanasema kuwa Asilimia 66 (66 96 ) za kiwiliwili cha 
Binadamu ni maji. 

Na kadhatika yatakayotajwa katika Aya 33 ya sura hii. Na vile vile haban za broadcasting na television na yaliyo 
kama haya; yametajwa katika Qurani tangu Aya ya 44 ya Suratul Aara/ mpaka ya 30. Na kama habari za 
kukhitalifu daima kutoka na kuchwa jua katika ulimwengu mzima. Yametajwa haya katika Aya ya 40 ya Suratul 
Maarij. Na kuwa kuna jike na dume katika kila kitu: vyenye uhai na visivyo na uhai, kama ilivyo katika Aya’ya 
36 ya Surat Yasin. Na kama haya ya kuthubuusha kuwa kila kilichosemwa ndani ya Qurani ni kweli tu, isiyoweza 
kupingika, kama ilivyo katika Aya ya 33 ya Surat Haa Mym Sajdah. 

33. Haya yanathubutisha haya ambayo ndiyo kwanza yanasemwa sasa. 

38. Na wanasema (makafiri): “Ahadi hii 
Cyakuadhibiwa) itatokea lini kama mnasema kweli?” 




39. Lau wangejua wale waliokufuru (adhabu 
itakayowapata) wakati ambao hawatauzuia Moto 
katika nyuso zao wala katika migongo yao wala 
hawatasaidiwa, (wasingesema haya). 

40. Bali utawafikia kwa ghafla na 
utawaduwalisha (danganisha), kisha hawataweza 
kuurudisha, wala hawatapewa muhula. 

41. Na bila shaka walichezwa shere, 
(walifanyiwa dhihaka) Mitume waliokuwa kabla 
yakoj kwa hivyo wale waliofanya dhihaka miongoni 
mwao yaliwafika yale waliyokuwa wakiyafanyia 
dhihaka. 

42. Sema: “Nani anayeweza kukulindeni usiku 
na mchana na (adhabu ya) Mwenyezi Mungu?” Bali 
wao wanapuza kumkumbuka Mola wao. 

43 * Je, wanao miungu wanaowalinda badala 
yetu? Hawawezi kujisaidia wenyewe (waungu haoj 
wataweza kusaidia watu wengine)? Wala (waungu 
hao) hawatahifadhiwa nasi (tukitaka kuwatesa). 

44. Bali tuliwastarehesha (makafiri) hawa na 
baba zao mpaka umri wao umetawilika, (umekuwa 
mrefu) juu ya hayo. Je, hawaoni ya kwamba 
tunaiendea ardhi yao tukiipunguza mipaka yake? 
Basi je! wao ni wenye kushinda? 

45 • Sema: “Mimi nakuonyeni kwa (maneno ya) 
Wahyi (wa Mwenyezi Mungu)” Na viziwi hawasikii 
mwito wanapoonywa. 

46. Na kama ingaliwagusa dharuba moja tu ya 
adhabu ya Mola wako, bila shaka (wangalinyenyekea 
mara moja) wakasema: “Eee adhabu yetu! Hakika 
tulikuwa madhalimu!” 

47 - Nasi tutaweka mizani za uadilifu siku ya 
Kiama, na nafsi yoyote haitadhulumiwa hata kidogo. 
Na hata kama likiwa (jambo hilo lina) uzito mdogo 
wa chembe ya hardali nalo tutalileta; Nasi tunatosha 
kuwa wajuzi (wazuri kabisa) wa hisabu. 





48. Na kwa yakini tuliwapa Musa na Haruni 
(kitabu kilicho) kipambanuzi na muanga na mauidha 
kwa wacha-Mungu 

47. Hardali (Haridali) ni punje tembe (shembe) ndogo kuliko ya mawele. 

49. Ambao wanamuogopa Mola wao (hata) 
wanapokuwa faraghani, na pia hukiogopa Kiama. 

50. Na hii (Qurani) ni mauidha yaliyo barikiwa, 

tuliyoyateremsha (kwako). Basi: Je! nyinyi 

mnayakanusha? 

51. Na hakika tulimpa Ibrahimu uwongofu 
wake zamani na tulikuwa tukimjua (vizuri). 


52. (Wakumbushe watu) alipomwambia baba 
yake na watu wake: “Ni nini masanamu haya 
mnayakalia wakati wote (kuya-abudu)?” 

53. Wakasema, “Tuliwakuta babu zetu 
wakiyaabudu, (basi na sisi tunayaabudu).” 

54. Akasema: “Bila shaka nyinyi na baba zenu 
mulikuwa katika upotofu (upotevu) ulio dhahiri.” 

55. Wakasema: “Je! Umetujia kwa (maneno 
ya) haki au umo miongoni mwa wachezaji?” 

56. Akasema: “(Siyo! mimi si mchezaji) Bali 
Mola wenu ni yule Mola wa mbingu na ardhi 
ambaye ndiye aliyeziumba. Nami ni miongoni mwa 
wenye kuyashuhudia haya.” 

57. “Na Wallahi (Kwa haki ya Mungu) 
nitayafanyia mabaya masanamu yenu haya baada ya 
kunipa mgongo mkenda zenu.” 

58. Basi akayavunja (masanamu yote yale) 
vipande vipande isipokuwa lile kubwa lao (aliliacha), 
ili wao (hao makafiri) walirudie. 

59. Wakasema: “Nani aliyeifanya hivi miungu 
yetu? Hakika huyo yu miongoni mwa madhalimu 
(wakubwa)”. 

60. Wakasema: “Tulimsikia kijana mmoja 

akiwataja anayeitwa Ibrahimu.” 

61. Wakasema: “Basi mleteni mbele ya macho 
ya watu, wamshuhudie (kwa ubaya wake huo).” 

62. Wakasema: “Je! Wewe umeifanya hivi 
miungu yetu, ee Ibrahimu?” 

63. Akascma: “Siyo, Bali amefanya (hayo) 
huyu mkubwa wao, basi (muulizeni na) waulizeni 
(pia hao waliovunjwa) kama wanaweza kunena!” 

63. Wamctia uwongo wao katika maelezo ya Aya hii waliyoifanya kuwa ni ya 64 na wakasingizia kuwa Ar 
Raazy ameitia nguvu kauli hiyo ambayo dhahiri ya Qurani hapo haisaidii hata chembe kama ilivyobainishwa kfttika 
sahifa ya 60 ya Juzuu ya 17 ya Ruhul Maany. Wanadanganya kusudi. 

64. Basi wakajirudi nafsi zao, (.wakafikiri 
udhalilifu wa waungu hao walio nao, wasioweza 
kujiuigania) na wakasema: "Hakika nyinyi mlikuwa 
madhulimu (wa nafsi zenu kwenda kuwaabudu 
wasiokuwa na maana).” 

65. Kisha wakainamishwa vichwa vyao, 
(wakarejea ujingani, ukafirini, wakasema): “Hakika 
umekwisliajua ya kwamba hawasemi, (kwa nini 
unatucheza shere?).’ 1 

66. Akasema: “Je! Mnaabudu badala ya 

-Mwenyezi Mungu (miungu) isiokufaeni chochote 
(mnapowaabudu) wala kukudhuruni (chochote 
mnapoacha kuwaabudu)?” 

67. Kefule (udhalilifu) yenu na ya hivyo 
mnavyoviabudu kinyume cha Mwenyezi Mungu. Je! 
hamfikiri? 

68. Wakasema: “Mteketezeni kwa moto na 
muinusuru miungu yenu, ikiwa nyinyi ni watendao 
jambo (basi tendeni hili).” 

69. Tukasema-. “Ewe moto! Kuwa baridi na 
salama juu ya Ibrahimu ” 

70. Na walimtakia ubaya, lakini tukawafanya 
wao ndio wenye kupata hasara. 

71 . Na tulimuokoa yeye na Luti (tukawapeleka 
katika ardhi tuliyoibarikia kwa ajili ya walimwengu. 
(Ardhi ya Shamu). 

72. Naye (Ibrahimu) tukampa Is-haka (kuwa ni 
mtoto wake) na Yaakubu kuwa mjukuuj na wote 
tukawafanya kuwa wema. 

73. Na tukawajaalia kuwa Maimamu 
wanaoongoza kwa amri yetu, na tukawapelekea 
Wahyi (tukawafunulia), wa kuzifanya kheri na 
kusimamisha Sala na kutoa Zaka. Na walikuwa 
kwetu ni wenye kutunyenyekea. 

74. Na Luti tukampa hukumu na ilimu na 
tukamuokoa na (watu wa) ule mji uliokuwa ukifanya 
maovu. Bila shaka wao walikuwa watu wabaya, 
wavunjao amri 

75. Na tukamuingiza (huyu Luti) katika rehema 
yctu. Hakika yeye alikuwa miongoni mwa wafanyao 
mema. 

76. Na (wakumbushe) Nuhu alipotulingania 
zamani (kutuomba), nasi tukamuitikia, na 

tukamuokoa yeye na watu wake katika shida (msiba) 
kubwa hiyo. 

77. Na tukamnusuru juu ya watu 
waliozikadhibisha Aya zetu. Hakika wao walikuwa 
watu wabaya. Basi tukawatotesha (gharikisha) 
wote. 

78. Na (wakumbushe) Daudi na Suleimani 
walipokata hukumu juu ya konde, walipolisha humo 
mbuzi wa watu usiku. Nasi kwa hukumu yao hiyo 
tulikuwa Mashahidi, (tunaona tunasikia) 

79. Tukamfahamisha Suleimani (kuliko mzee 
wake, Daudi). Na kila mmoja tulimpa hukumu na 
ilimu. Na tukatiisha milima (iwe) pamoja na Daudi, 
ikimtukuza Mwenyezi Mungu (Na tukamtiishia) 
ndege pia (wawe wakimtukuza Mwenyezi Mungu 
pamoja naye), Na sisi ni wafanyayo (tuyatakayo). 

80. Na tukamfundisha (Daudi) matengenezo ya 
mavazi ya vita kwa ajili yenu ili yakuhifadhini katika 
mapigano yenu. je! Mtakuwa wanaoshukuru? 

81. Na kwa Suleimani (tukautiisha) upepo wa 
nguvu uendao kwa amri yake katika ardhi ambayo 
tumeibarikia, (Shamu). Nasi ndio tunaokijua kila 
kitu. 

82. Na (tukamtiishia) mashetani wenye 
kumpigia mbizi (ili wamletee lulu) na wakimfanyia 
vitendo vyengine visivyokuwa hivyo. Nasi tulikuwa 
Walinzi wao. 

83. Na (Mtaje) Ayyubu, alipomwita Mola wake 
(akasema) “Mimi imenipata dhara, nawe ndiwe 
Unayerehemu kuliko wote wanaorehemu.” 

84. Basi tukamkubalia (wito wake) na 
tukamuondolea dhara aliyokuwa nayo, na tukampa 
watu wake na mfano wao pamoja nao. Ni rehema 
inayotoka kwetu, na’ ukumbusho (mzuri) kwa 
wafanyao ibada. 

8$. Na (Mtaje) Ismaili, na Idrisi, na Dhul-Kifli 
— wote walikuwa miongoni mwa wanaosubiri. 

86. Na tukawaingiza katika rehema yetu. 
Hakika wao walikuwa katika watu wema. 

87. Na (Mtaje) Dhun-Nun (Yunusi) 

alipoondoka hali amechukiwa, na akadhani ya 
kwamba hatutamdhikisha. Basi (alipozongwa) aiiita 
katika giza (akasema): “Hakuna aabudiwaye 

isipokuwa wewe, Mtakatifu; hakika mimi nilikuwa 
miongoni mwa wenye kudhulumu (nafsi zao).” 

88. Basi tukampokelea na tukamuokoa katika 
huzuni ile. Na namna hivyo ndivyo tuwaokoavyo 
walioamini. 

89. Na (Mtaje) Zakaria alipomwita Mola wake 
(akasema) “Mola wangu! Usiniache peke yangu na 
wewe ndiwe Mbora wa wanaorithi.” 

90. Basi tukampokelea (dua yake) na tukampa 
Yahya na tukamponyeshea, (tukampozea) mkewe. 
Bila shaka wao wa^ikuwa wepesi wa kufanya wema, 
na wakituomba kwa shauku na khofu. Nao 
walikuwa wakitunyenyekea. 

91. Na (Mtaje yule mwanamke) aliyejilinda, 
(atiyejihifadhi) nafsi yake, na tukampulizia roho yetu 
na tukamfanya yeye na mwanawe kuwa miujiza (ya 
kudra ya Mwenyezi Mungu) kwa walimwengu. 





92. (Tuliwaambia wote hao:) “Kwa yakini huu 
umma wenu ni umma mmoja, na Mimi ni Mola 
wenu (mmoja), kwa hivyo Niabuduni.” 





93. Nao wakalivunja jambo lao hili baina yao, 
(wakafarikiana): Wote watarudia kwetu. 

94. Na atakayefanya vitendo vizuri, hali ya 
kuwa Muislamu, basi haitakataliwa juhudi yake 
(hiyo); Na hakika Sisi tunamuandikia (yote hayo 
anayoyafanya). 




87. Nabii Yunusi katika Qurani ameitwa kwa majina matatu: “Yunus,” “Dhun Nun,” na “Sahibul Hut.” 
Haya mawili ya mwisho ambayo maana yake ni “Mwenye kumezwa na samaki,” yanaashiria kisa kilichotajwa 
katika Sura Assaffaal. 

90. Maneno haya ya Mwenyezi Mungu yanayosema katika kuwasifu hawa Mitume — kuwa walikuwa 
wakituabudu na kutuomba kwa ajili ya shauku ya (Pepo) na khofu ya (Moto) — yanapinga maneno yanayosiliwa 
katika vitabu vya Tasawwuf kuwa daraja kubwa ni kumuabudu Mwenyezi vivi hivi kwa kuwa anastahiki 
kuabudiwa tu, si kwa kutaraji Pepo wala kuogopa Moto. Na wakasema kuwa hivi ndivyo walivyokuwa wakiabudu 
Kina Mabwana Fulani. . . na Mabibi Fulani. Basi Mwenyezi Mungu sivyo alivyowasifu Mitume yake hivyo. Na 
Qurani yote nzima inatwambia kuwafuata hao aliowataja yeye — kama ilivyo katika Aya nyingi, kama Aya ya 90 ya 
Suratul Art-arn, na Aya ya 4 na ya 6 za Suratul Mumtahina. 

Na kwa ajili ya kutaraji hivi na kuogopa hivi — kutaraji rehema ya Mwenyezi Mungu na kuogopa adhabu 
yake — ndivyo walivyofasiri wafasiri maulamaa, wa mwanzo kabisa huko, kama ilivyo katika tafsiri ya Ibnu Jarir, 
Ibnu Mundhir na Ibnu Aby Hatim. Na namna hivi ndivyo alivyofasiri Sayyidna Abubakrinis Siddiq na akawataka 
watu waabudu hivi, kama walivyotaja haya ulamaa wa Hadithi hawa: Ibnu Aby Shayba, Ibnu Mundhir, Ibnu Aby 
Hatim, Abu Nuaym, A 1 Hakim na A 1 Bayhaqy, kama ilivyo katika sahifa 41 3 ya Juzuu ya tatu ya tafsiri ya Imam 
Ash Shawkany inayoitwj Fat-hul-Qadyr. 

94. Inatosha Aya hii kupinga manenO ya upuuzi yanayoandikwa na baadhi ya watu wanaothubutu kujita 
wanavyuoni. Wanasadiki kuwa Mwislamu mwanaharamu hataingia Pepo ya Mwenyezi Mungu aliyowaekea 
Waislamu wema, lakini wataingia Pepo ya Shaddad. Mwislamu mwenye kujua, kidogo tu hivi haiwi kwake 
kusadiki haya, seuze anayejiita Mwanachuoni. Hakuna katika Qurani wala Hadithi SAHIHI za mtume habari ya 
kuwa Mwanaharamu ataingia Pepo ya Shaddad. 

95. Na ni haramu (haiwi) kwa (watu wa) mji 
tuliouangamiza ya kwamba wao hawatarejea (kwetu). 

96. Hata watakapofunguliwa Yaajuj na Maajuj 
wakawa wanateremka kutoka kila miima (hapo 
Kiama kitakuwa tayari). 

97. Na itafika ile ahadi ya haki. Hapo ndipo 
yatakodoka macho ya wale waliokufuru (wakisema): 
“Ole wetu! (Ee adhabu yetu!) Bila shaka tulikuwa 
katika mughafala na (Jambo) hili. bali tulikuwa 
madhalimu (wa nafsi zetu).” 

98. Hakika nyinyi na wale mnaowaabudu, 
mkamwacha Mwenyezi Mungu, ni kuni za 
Jahanamu; nanyi mtaifikia (hiyo Jahanamu mkae 
humo). 

99. Lau hawa wangalikuwa miungu wasinge 
ifikia (hiyo Jahanamu). Na wote humo watakaa 
milele. 

100. Wao humo watapiga kelele, nao humo 
hawatasikia (la kuwaliwaza). 

101. Hakika hao ambao wema wetu umewaftkia, 
hao watakuwa mbali nayo (hiyo Jahanamu) 

102. Hawatausikia (hata) mvumo wake, nao 
watakua milele katika yale yanayoyatamani nafsi zao. 

103. Hautawahuzunisha huo mtaharuki 
mkubwa, na Malaika watawapokea (na kuwaambia): 
“Hii ndiyo ile siku yenu mliyokuwa mkiahidiwa.” 

104 . Siku tutakapozikunja mbingu kama mkunjo 
wa karatasi za maandishi. Kama tulivyoanza umbo la 
awali tutalirudisha tena. Ni ahadi iliyo juu yetu, bila 
shaka sisi ni wenye kufanya (tuyasemayo). 

105. Na haJcika tuliandika katika Zaburi baada 
ya (kuandika katika) Allawhul Mahfudh ya kwamba 
ardhi (hii) watairithi waja wangu walio wema. 

106. Hakika katika haya pana mawaidha (ya 
kutosha) kwa watu wafanyao ibada. 


v '1 * • *• o. 


96. Wamepochika kaiika hii Aya waliyoifanya kuwa ya 97 maneno haya:— “Na ya 97 inaonyesha ya kuwa 
hata Yaajuj na Maajuj (Gog na Magog), juu ya kufanikiwa kwao katika mambo ya kidunia, hawataweza 
kuwarejesha waliokufa. ,, Wametia haya ili kuzidi kugongomelea maneno ya kuwa Nabii Isa hatarejea 
ulimwenguni. Wao wanasema hata kina Yaajuj hawawezi jambo hilo. Lakini sisi hatusemi kuwa jambo hilo la 
kumleta Nabii Isa atalifanya binaadamu. Ataiifanya Mwenyewe Mwenyezi Mungu kama alivyotwambia Mtumewe. 

105, 106. Tukilifasiri tamko la ardhi lililomo katika Aya ya 105 kwa Pepo — kama walivyofasiri ulamaa 
wengineo — basi Aya hizi zitazidi kutia nguvu yale tuliyoyascma katika Aya ya 95. 

107. Nasi hatukukutuma, (hatukukuleta) ila uwe 
rehetna kwa walimwengu (wote). 

108. Sema: “Sikuletewa Wahyi (Sikufunuliwa), 
ila kwamba Mungu wenu ni Mungu mmoja tu. Je! 
Mumesilimu?” 

109. Na kama wakigeuka, basi sema: “Nime 
kutangazieni sawasawa, wala sijui yako karibu au 
mbali yale mliyoahidiwa.” 

110. Hakika yeye anajua kauli iliyo dhahiri na 
anajua mnayoyaficha. 

nx. Wala sijui kama hii ni fitina kwenu na 
starehe mpaka muda kidogo (au nini). 

11 2. Akasema: “Mola wangu! Hukumu kwa 
haki.” Na Mola wetu ndiye Mwenye rehema, 
Aombwaye msaada juu ya hayo mnayoyasema. 






107. Mitume wSliotangulia kabla ya Mtume Muhammad s.a.w., kila mmoja alipelekwa kwa kabila yake na 
taifa lake tu. Mtume Muhammad s.a.w. peke yake ndiye aliyepewa utukufu wa kupelekwa kwa witu wote. 

Ina Aya 78 


SURATUL HAJJ 

( Imeleremku Mudinu ) 


tnu Mnkiir,i 10 


Kwa jina la Mwenyezi Mungu, Mwenye 
kuneemesha neema kubwa kubwa na Mwenye 
kuneemesha neema ndogo ndogo. 

1. Enyi watu! Mcheni Mola wenu, hakika 
mtetemeko wa Kiama ni jambo kubwa (kabisa). 

2. Siku mtakapokiona (hicho Kiama) — kila 

mwanamke anyonyeshaye atamsahau 

amnyonyeshaye, na kila mwenye mimba ataizaa 
mimba yake (kabla ya wakati kufika). Na utawaona 
watu wamelewa; kumbe hawakulewa, lakini ni 
adhabu ya Mwenyezi Mungu (tu hiyo) iliyo kali. 

3. Na katika watu wako wanaobishana juu ya 
Mwenyezi Mungu pasipo ilimu, na wanamfuata kila 
shetani asi. 

4. Ameandikiwa (huyo shetani) ya kwamba 
atakayemfanya kuwa rafiki, basi kwa yakini yeye 
atampoteza na kumuongoza katika adhabu ya Moto 
mkali. 

5. Enyi watu! Kama mumo katika shaka juu 
ya ufufuoj (mnaona haimkiniki kufufuliwa), basi 
(tazameni namna tulivyokuumbeni): kwa hakika 
tuiikuumbeni kwa udongo. (Mzee wenu Nabii 
Adamu), kisha (tukawa tunakuumbeni nyinyi) kwa 
manii, (mbegu ya uhai), kisha (yanageuka) kuwa 
kipande cha damu, kisha huwa kipande cha nyama 
kinachoumbika, (kinachofanyika sura) na 
kisichoumbikaj ili tukubainishieni (Kudra yetu). 
Nasi tunakikalisha matumboni tunachokitaka mpaka 
muda uliowekwa, kisha tunakutoeni kwa hali ya 
utotoj kisha (tunakuleeni) ili mfikie baleghe yenu. 
Na kuna wanaokufa (kabla ya kufikilia hali hii). Na 
katika nyinyi wako wanaorudishwa katika umri 
dhalili,- asijue chochote baada ya kule kujua kwake, 
na unaiona ardhi imetulia kimya lakini 
tunapoyateremsha maji juu yake, inataharaki na 
kukuwa na kuotesha kila namna ya mimea mizuri. 

3. Miu aliye na shaka ya kufufuliwa anatakiwa azingatie yaliyomo katika Aya hii tukufu ajione aiikotoka na 
alikoflka. Kisha atazame Ardhi inavyokufa kwa chaka na kufufuliwa kwa mvua ili ajuwe kwamba Aliyeweza 
kufanya hayo, hapana linalomshinda. 

6. Hayo ni kwa sababu Mwenyezi Mungu 
yuko, na kwamba Yeye huwahuisha wafu, na 
kwamba Yeye ni Mwenye uweza juu ya kila kitu 

7. Na kwamba Kiama kitakuja, hapana shaka 
ndani yake; na kwa hakika Mwenyezi Mungu 
atawafufua waiio makaburini. 

8 . Na katika watu wako wanaojadiliana juu ya 
Mwenyezi Mungu bila ilimu wala uwongozi wala 
Kitabu chenye nuru. 

9. Wageuzao shingo zao ili kupoteza (watu) 
katika njia ya Mwenyezi Mungu. Watapata fedheha 
duniani na tutamwonjesha (kila mmoja katika wao) 
siku ya Kiama adhabu ya kuungua (na kumwambia:) 

10. “Hii ni kwa sababu ya yale iliyotanguliza 
mikono yako, (mwili wako). Na bila shaka 
Mwenyezi Mungu si dhalimu kamwe kwa waja 
wake.” 

11. Na katika watu wako wanaomuabudu 
Mwenyezi Mungu ukingoni. Ikiwafikia kheri, 
hutuiia kwayo, na ikiwafikia fitina, (msukosuko), 
hubwatika juu ya uso wake (akasunukia, hataki 
kuuona tena huo Uislamu). Amepata hasara ya dunia 
na Akheraj hiyo ndiyo khasara iliyo dhahiri. 

12 . Wanawaomba, badala ya Mwenyezi Mungu, 
wasiowadhuru (wakiacha kuwaabudu) wala 
wasiowafaa, (wanapowaabudu). Huo ndio upotofu 
ulio mbaii kabisa (na haki). 

1 3. Wanawaomba wale ambao bila shaka dhara 4 jJ 3 T T^J 

yao i-karibu zaidi kuliko nafuu yao. Kwa yakini v 1 ' ' ’ X, ,X , »" 

wabaya na ni raftki wabaya (wasiokuwa na maana 
yoyote). 


8. Panakatazwa kwa ukali mkubwa kushindana katika mambo ya dini pasina ilimu ya dini. Na ilimu sahihi ya 
kujua dini ni iJe iliyomo katika Qurani na Hadithi za Mtume zilizo sahihi na iliyomo katika vitabu vya dini vya 
kutegemewa vilivyokubaliwa; siyo kila kitabu tu. . 

Na yasiyokuwa ya dini pia ukishindana shindana kwa ilimu. Huna ruhusa KULISADIKI lolote pasina kujua 
yakini yake, kama anavyosema Mwenyezi Mungu katika Aya ya 36 ya Surat Bani Israil na nyinginezo zilizomo ' 
ndani ya Qurani; na kama anavyosema Mtume katika Hadithi zake. 

11. Tumeletwa ulimwenguni tufanyiwe mitihani ili tusaftke barabara kabla ya kwenda Akhera; kama 
inavyosaftshwa dhahabu kwa kutiwa motoni. Basi natuvumilie na tushike hayo tuliyoambiwa na Mwenyezi Mungu 
na Mtumewe. Na kila namna: Baada ya Dhiki ni Faraji tu. Tusikate tamaa lakini tupanie barabara katika kujitenga 
na hizo balaa zisitufikilie, na zikituftkia tustahamili, na huku tunajitaiua nazo kwa mwisho wa uweza wetu: NA 
KUMUOMBA Mwenyezi Mungu. Siyo kuomba Mizimu na Mapepo na Makaburi; kama tulivyobainishiwa katika 
Aya ya 12 kuwa hawawezi kunufaisha wala kuondosha madhara. 

Mambo yote ni ya Mungu: Atakalo ndilo huwa. Ndiye Pweke mwenye quwa: Mwenye amri na shani. 

14. Bila shaka Mwenyezi Mungu atawaingiza 
wale walioamini na kufanya vitendo vizuri, katika 
mabustani (Pepo) yapitayo mito mbele yake. Hakika 
Mwenyezi Mungu hufanya atakavyo. 

15. Anayedhani ya kwamba Mwenyezi Mungu 
hatamnusuru, (hatamsaidia Mtume) katika dunia na 
Akhera, basi naafunge kitanzi juu, kisha ajinyonge 
(kama hataki kuyaona hayo). Na atazame: Je! Hila 
yake yaweza kuyaondoa yale yaliyomghadhibisha? 



16. Na namna hivi tumeiteremsha (Qurani) 
kuwa maneno yaliyo wazi; na bila shaka Mwenyezi 
Mungu humuongoza amtakaye. 

17. Hakika wale walioamini, na ambao ni 
Mayahudi na Wasabai na Wakristo na Majusi na 
wale washirikishao, kwa yakini Mwenyezi Mungu 
at'ahukumu baina yao siku ya Kiama. Hakika 
Mwenyezi Mungu ni Shahidi juu ya kila kitu. 

18. Je! Huoni ya kwamba Mwenyezi Mungu 

kinamsujudia kila kilichomo mbinguni na kilichomo 
ardhini na jua na mwezi na nyota na milima na miti 
na wanyama na wengi miongoni mwa watu? Na 
wengi (pia) imewalazimu adhabu (ya Mwenyezi 
Mungu). Na ambaye Mwenyezi Mungu 

amemfedhehesha, basi hakuna atakayempa hishima. 
Kwa yakini Mwenyezi Mungu hufanya apendayo. 

19. Hawa mahasimu wawili waliohasimiana 
kwa ajili ya Mola wao. Basi waie waliokufuru 
watakatiwa nguo za Moto na yatamiminwa juu ya 
vichwa vyao maji yachemkayo. 

9 

20. Kwa (maji) hayo vitayayushwa vilivyomo 
matumboni mwao na ngozi zao (pia). 



15. Wanakatishwa tamaa makaftri; wanaambiwa kuwa Mtume atanusurika tuj Na wa kuhizika ni wao. 
Anayekwenda kinyume na Mungu atahizika tuj ikiwa si duniani, basi akheraj au kote. 

19. Aya hii, khasa inawakhusu wale Waislamu wa mwanzo, (Ahli Badr) waliokabiliana na hao tnakafiri wa 
mwanzo waliokabiliana na Waislamu. Na khasa wale Waislamu watatu wa mwanzo kabisa waliosimama kupigana 
na makafiri watatu wa mwanzo waliotoka ili wakabiliane mwanzo na Waislamu. Waislamu hao ni: 

(a) Sayyidna Ali bin Abi Talib bin Abdul Muttalib btn Hashim bin Abd Manaf — Alikabiliana na Walid bin 
Utba bin Rabia bin Abd Shams bin Abd Manaf. AKAULIWA WALID. 

(b) Sayyidna Hamza bin Abdul Muttalib bin Hashim bin Abd Manaf — Alikabiliana na Shayba bin Rabia bin 
Abd Shams bin Abd Manaf. AKAULIWA SHAYBA. 

(c) Sayyidna Abu Ubeyda bin Harith bin Abdul Muttalib bin Abd Manaf— Alikabihana na Utba bin Rabia bin Abd 
Shams bin Abd Manaf. WAKAUWANA. 

Pale pale alikufa Utba na baadaye akafa Sayyidna Abu Ubeyda. 

Basi na kila watakaopigania haki au batili yatawafika haya na kama haya na zaidi. Wcma yatawafika yaliyomo 
katika Aya ya 23. Na wabaya yatawafika yaliyo katika Aya ya 19, 20, 21 na 22. 

21. Na kwa ajili yao (yatakuwapo) marungu ya 
chuma. 

22. Kila mara watakapotaka kutoka humo 
(adhabuni) kwa sababu ya uchungu, (maumivu) 
watarudishwa mumo humo na (kuambiwa): “Ionjeni 
adhabu ya kuungua.” 

23. Hakika Mwenyezi Mungu atawaingiza wale 
walioamini na kufanya vitendo vizuri (katika) 
mabustani yapitayo mito mbele yake. Humo 
watavishwa mapambo ya mikononi ya dhahabu na 
luiu. na mavazi yao humo yatakuwa hariri. 


24. Na wataongozwa (kwenda mahala) kwenye 
maneno mazuri na kuongozwa katika njia ya (Pepo 
ya Mwenyezi Mungu). Mwenye kuhimidiwa. 

25. Hakika wale wahokufuru (wenyewe) na 
wakawazuilia (wengine) njia ya Mwenyezi Mungu na 
(wakawazuilia kuingia) Msikiti uliotukuzwa ambao 
tumeufanya kwa ajili ya watu wote sawasawa, kwa 
wakaao humo na wageni; (watu hao tutawaadhibu 
adhabu kali). Na kila atakayetaka kufanya upotofu 
humo kwa dhuluma basi tutamuonjesha adhabu 
iumizayo. 

26. Na (kumbuka) tulipomkalisha Ibrahimu 
mahali penye ile Nyumba (takatifu na 
tukamwambia): “Usinishirikishe na chochote na 
isafishe Nyumba yangu kwa ajili ya waizungukao na 
wanaokaa hapo (kufanya ibada yao) na wanaorukuu 
na kusujuduu, (wanaosali).’ 5 

27. Na (tukamwambia:) “Utangaze kwa watu 
habari za Hija, watakujia, (wengine) kwa miguu na 
(wengine) juu ya kila- mnyama aliyekonda (kwa 
machofu ya njiani wakija kutoka katika kila njia ya 
mbali; 

28. Ui washuhudie manufaa yao na (ili 
wakithirishe) kulitaja jina la Mwenyezi Mungu — 
katika siku zinazojulikana (fadhila zake) — juu ya 
yale aliyowaruzuku, nao ni wanyama wenye miguu 
minne. Na kuleni katika wanyama hao na mlisheni 
mwenye shida aliye fakiri. 

29. Kisha wajisafishe taka zao, na watimize 
nadhiri zao, na waizunguke Nyumba ya Kale, 
(Nyumba kongwe — Al-Kaaba).” 

23. Kwa hima yao makadiyani ya kuiaka kumpinga iu Mwenyczi Mungu hupenyeza upotofu wao hata 
pasipopenyezeka. Kama katika Aya hii waliyoifanya kuwa ya 24. Aya hii ni dhahiri kuwa inataja habari za akhera, 
wao wanazifanya za kiduniani. Wakatia farumu ya bure ambayo hapo sipo mahala pake. 

29. Kabla ya Uislamu. Waarabu walikuwa wakttukuza Al-Kaaba. Na kwa ilivyokuwa ni jengo la zamani sana 

30. Namna hivi iwe; Na anayevitukuza vitu 
vitakatifu vya Mwenyezi Mungu, basi (kufanya) 
hivyo ni kheri yake mwenyewe mbele ya Mola wake. 
Na mumehalaiishiwa wanyama isipokuwa waie 
mnaosomewa humu (katika Qurani kuwa wasiliwe); 
Basi jiepusheni na uchafu wa masanamu na 
jiepusheni na usemi wa uwongo. 

31. Mkhalisike kwa Mwenyezi Mungu, bila 
kumshirikisha. Na anayemshirikisha Mwenyezi 
Mungu ni kama kwamba ameporomoka kutoka 
mbinguni, kisha ndege wakamnyakua au upepo 
kumtupa mahali pa mbali. 

32. Namna hivij anayezihishimu alama za (dini 
ya) Mwenyezi Mungu, basi hilo ni jambo la katika 
utawa (ucha Mungu) wa nyoyo. 



33. Katika (wanyama) (mnaowapeleka Makka 
kuchinjwa) mnayo (ruhusa kutumiya) manufaa 
(yake) mpaka muda maalumu: (Nao ni hapo 
inapopasa kuchinjwa). Kisha mahali pa kuchinjwa 
kwake ni (karibu na) ile Nyumba kongwe ya Kale. 

34. Na kila uma tumewafanyia mahali pa 
kuchinjia mihanga 'ya Ibada ili kulitaja jina la 
Mwenyezi Mungu juu ya vile alivyowaruzuku katika 
wanyama hao wenye miguu mine. Basi Mungu wenu 
ni Mungu mmoja tu; Jinyenyekesheni kwake Na 
waambie khabari njema wale wanyenyekevu 

35. Ambao, anapotajwa Mwenyezi Mungu, 
nyoyo zao hutetemeka, na wanaovumilia juu ya yale 
yanayowasibu na wanasimamisha Sala na katika vile 
tuhvyowapa wanatoa. 

36. Na ngamia (na ng’ombe na mbuzi na 
kondoo wa sadaka) tumekufanyieni kuwa katika 
alama za (dini ya) Mwenyezi Mungu; kwa hao 
mnayo kheri (nyingi). Basi litajeni jina la Mwenyezi 
Mungu juu yao wasimamapo safu safu 
(mnawachinja); Na waangukapo ubavu, kuleni 
katika hao na mlishe makafiri wanaoomba na 
wanaorondearondea bila ya kuomba. Namna hivi 
tumewatiisha kwa ajili yenu ili mpate kushukuru. 

37. Nyama zao {wanyama hao wanaochinjwa) 
hazimfikii Mwenyezi Mungu wala damu zao, lakini 

waliita Al Baytul Anq yaani Nyumba ya Kale. Si chini kuliko miaka 6,000 tangu kujengwa na Nabii Ibrahimu na 
Nabii Ismaili. Ama kule kusema kuwa imejengwa na Malaika au Nabii Adamu: siyo kauli yenye nguvu. 

inamfikia (kwake Mwenyezi Mungu taa, (Ijtawa) 
yenu. Namna hivi tumewatiisha kwenu, ili 
mumtukuze Mwenyezi Mungu kwa sababu ya huku 
kukuongozeni. Na wape khabari njema wafanyao 
mema. 

38. Hakika Mwenyezi Mungu huwakinga wale 
walioamini. Bila shaka Mwenyezi Mungu hampendi 
kila haini, asiyeshukuru. 


\ * f * \\ /lj KSS» 



39. Wameruhusiwa kupigana) wale 

wanaopigwa, kwa sababu wamedhulumiwa. Na kwa 
yakini Mwenyezi Mungu ni Muweza wa kuwasaidia; 

40. Ambao wametolewa majumbani, (mjini) 
mwao pasipo haki ila kwa sababu wanasema: “Mola 
wetu ni Mwenyezi Mungu.” Na kama Mwenyezi 
Mungu asingaliwakinga watu, baadhi yao kwa 
wengine, bila shaka yangalivunjwa mahekalu na 
makanisa na nyumba nyengine za ibada na misikiti 
ambamo jina la Mwenyezi Mungu hutajwa kwa 
wingi. Na bila shaka Mwenyezi Mungu humsaidia 
yule anayesaidia dini yake. Hakika Mwenyezi 
Mungu ni Mwenye nguvu na Mwenye kushinda. 

41. Wale ambao tukiwamakinisha, (tukiwaweka 
uzuri) kattka ardhi husimamisha Sala na wakatoa 
Zaka na wakaamrisha yaliyo mema na wakakataza 
yaliyo mabaya. Na marejeo ya mambo ni kwa 
Mwenyezr Mungu. 

42. Na kama wakikukadhibisha (hawa makafiri 
wa zama zako, hapana ajabu) kwani walikadhibisha 
kabla yao watu wa Nuhu na kina Adi na kina 
Thamudi. 

43. Na watu wa Ibrahimu na watu wa Luti. 

44. Na watu wa Madyan. Na Musa pia 
alikadhibishwa. Nikawapa muda makafiri kisha 
nikawatia mkononi. Basi ilikuwaje adhabu yangu! 

45. Miji mingapi tuliiangamiza iliyokuwa 
ikidhulumu, ikaanguka juu ya mapaa yake; na 
visima (vingapi) vilivyoachwa, na majumba 
(yaliyokuwa) madhubuti? 

46. Je! Hawatembet katika ardhi ili wapate 
nyoyo, (akili) za kufahamia, au masikio ya kusikilia? 
Kwa hakika macho hayapofoki (yakadhuru katika 


^Lg&Ui c -yitop* 







39. Waislamu waliishi Makka muda wa myaka kumi na tatu, wakiadhibiwa kwa adhabu zisizostahamilika. Na 
juu ya hayo hawakupewa ruhusa ya kujitetea. Na mwisho wakapewa amri ya kutupa watani wao, mali yao na watu 
wao, wahamie Madina. Huko ndiko ilikoshuka Aya hii kuwapa ruhusa ya kujitetea. 

dini), lakini nyoyo ambazo zimo vifuani ndizo 
zinazopofoka (zikadhuru katika dini). 

47. Na wanakuhimiza ulete adhabu, lakini 
Mwenyezi Mungu hatavunja ahadi yake (aliyoweka 
ya kuwa adhabu ya kweli kweli itakuwa akhera); na 
kwa hakika siku moja kwa Mola wako ni kama 
myaka elfu mnavyohisabu nyiye (nyinyi). 

48. Na (watu wa) miji mingapi niliyowapa 
muda; na hali walikuwa wakidhulumu? Kisha 
niliwatia mkononij na kwangu ndiko marudio (yote). 

49 * Sema: “Enyi watu! Bila shaka mimi kwenu 
ni Mwonyaji niliye dhahiri.” 

50. Basi wale walioamini na wakafanya vitendo 
vizuri watapata msamaha na riziki (tukufu) zenye 
hishima. 

51. Na wale wanaojitahidi kuzipinga Aya zetu 
hao ndio watu wa Motoni. 

52. Na hatukumtuma kabia yako Mtume 
mwenye kupewa Kitabu wala Mtume asiyepewa 
Kitabu chake makhsusi (lakini anafuata Kitabu cha 
Mtume aliyemtangulia), ila anaposoma, Shetani hutia 
(fitina) katika masomo yake hayo. Lakini Mwenyezi 
Mungu huondoa anayoyatia Shetani, kisha 
Mwenyezi Mungu huzimakinisha Aya zake; na 
Mwenyezi Mungu ni Mjuzi na Mwenye hikima 

53. (Hufanyika haya) ili alifanye — lile analotia 
Shetani — kuwa mtihani kwa wale wenye maradhi 
nyoyoni mwao na ambao nyoyo zao ni ngumu. Na 
bila shaka madhaiimu wamo katika khitilafu iliyo 
mbali (na haki) 

54. Na ili wajue wale waliopewa ilimu ya 
kwamba hiyo ni haki iliyotoka kwa Mola wako na 
waiamini, na ili zinyenyekee kwake nyoyo zao. Na 
kwa yakini Mwenyezi Mungu ndiye awaongozaye 
wale walioamini katika njia iliyonyoka. 

52 . Muradi wa maneno haya ni kuwa kila Mtume — na kila mwema — akileu ya kheri, Shetani hujitahidi 
kuda wasiwui katika nyoyo za watu kuwa hayo siyo ndiyd, na kuwa ya ndiyo ni hayo waliyo nayo. Hujitahidi 
mashetani — wa Kibinaadamu na wa Kijini — kutia haya katika nyoyo za wengi. Lakini mwisho wake Mwenyezi 
Mungu anawaondoshea kiwingu hicho, ikawatanzukia haki, wakaifuata. Bui wema wuivunjike nyoyo 
ykr^apopingwa wanayoyaseipa. Inakuja siku ya kuonekana kweli, idumu siku hiyo chungu ya myaka. Bui Mla ni 
mla leo — . na kesho na baadaye. Mla jana amekula nini? Puemwe: — 

Mliyonena uwongo Sasa kweli yamekuwa 

Yamekwisha vunja ungo Kote yanapiganiwa 

Hayatapewa mgongo Ila yatang’ang’aniwa. 

55. Na wataendelea wale waliokufuru kuwa 
katika wasiwasi kwa hilo (uliiokuja nalo) mpaka 
Kiama kiwajie kwa ghafla, au iwajie adhabu ya siku 
isiyokuwVna kheri (nao hata kidogo). 

56. Ufalme siku ,hiyo utakuwa wa Mwenyezi 
Mungu (tu peke yake). At^hukumu baina yao. Basi 
wale walioamini na wakafanya ’vitendo vizuri 
watakuwa katika mabustani (F^epo) yenye neema. 

57. Na waliokufuru na kuiikadhibisha Aya 
zetu, basi hao watapata adhabu ifedheheshayo. 

58. Na wale waliohama kwa ajili ya dini ya 
Mwenyezi Mungu, kisha wakauawa au wakafa (bila 
ya kuuawa), bila shaka Mwenyezi Miingu 
atawaruzuku (Kiama) riziki njema (kabisa;, na 
hakika Mwenyezi Mungu ni Mbora wa wanaoruzukU 
wote. 

$9. Atawaingiza mahali watakapoparidhia. Na 
bila shaka Mwenyezi Mungu ni Mjuzi na Mpole. 


©s&jp. 

60. Ndiyo namna hivi. Na ajilipizaye kisasi 
sawa na dhara aliyotiwa, kisha akadhulumiwa tena, 
bila shaka Mwenyezi Mungu atamsaidia. Hakika 
Mwenyezi Mungu ni Mwingi wa msamaha (na) 
Mwingi wa maghufira. 

61. Hayo ni kwa sababu Mwenyezi Mungu 
huingiza usiku katika mchana, na Huingiza mchana 
katika usiku, na ya kwamba Mwenyezi Mungu ni 
Mwenye kusikia (na) Mwenye kuona. 

62. Hayo ni kwa sababu Mwenyezi Mungu 
yuko; na wale wanaowaabudu badala yake 
(Mwenyezi Mungu) hao ni batili, na Mwenyezi Mungu 
ndiye aliye juu na ndiye Mkubwa. 

63. Je! Huoni kwamba Mwenyezi Mungu 
huteremsha maji kutoka mawinguni, na mara ardhi 
inakuwa chanikiwiti? Hakika Mwenyezi Mungu ni 
Mwenye kujua yaliyofichikana na Mwenye kujua 
yaliyo dhahiri. 

64. Ni Vyake (peke yake vyote) vilivyomo 
mbinguni na viliVyomo ardhini. Na hakika 
Mwenyezi Mungu ni Mkwasi na Mwenye kusifiwa. 

65. Je! Hukuona kwamba Mwenyezi Mungu 
amevitiisha kwa ajili yenu vilivyomo ardhini, na 
(amekutiishieni) marikebu zinazopita baharini kwa 
amri yake, na amezishikilia mbingu zisianguke juu 
ya ardhi ila kwa idhini yake. Kwa yakini Mwenyezi 
Mungu kwa watu ni Mpole Mwenye rehema. 

66. Naye ndiye aliyekuhuisheni kisha 

atakufisheni, kisha atakufufucni. Hakika 

mwanadamu ni mwizi wa fadhila. 

67. Kila uma tumeujaalia kawaida ya ibada 
wanayoishika. Basi w'asishindane nawe katika jambo 
hili. Na wahnganie watu kwendea (dini ya) Mola 
wako. Bila shaka wewe uko juu ya uwongozi ulto 
sawa kabisa. 

68. Na kama wakiendelea tu kujadtliana nawe, 
(wakibishana nawe), basi sema: “Mwenyezi Mungu 
anajua yote mnayoyatenda.” 

69. “Mwenyezi Mungu atahukumu baina yenu 

siku ya Kiama katika yale mliyokuwa 

mkikhiialifiana.” 

70. Je! Hujui ya kwamba Mwenyezi Mungu 
anajua yaliyoko mbinguni na ardhini? Bila shaka 
(yote) hayo yamo Kitabuni (mwake); Hakika 
(kudhubutu hayo kwa Mwenyezi Mungu ni sahali. 

71. Na wanawaabudu badala ya Mwenyezi 
Mungu (mtungu) ambayo (Mwenyezi Mungu) 
hakuiteremshia amri (ya kuabudiwa), na ambayo 
hawana ujuzi nao; Na madhalimu hawatakuwa na wa 
kuwasaidia. 

72. Na wanaposomewa Aya zetu zilizo wazi, 
utaona chuki juu ya nyuso za wale waliokufuru. 
Hukaribia kuwashambulia wale wanaowasomea hizo 
Aya zetu. Sema: “Je! Nikuambieni yaliyo mabaya 
zaidi kuliko haya? Ni Moto Mwenyezi Mungu 
aliowaahidia wale waliokufuru, na ni marejeo 
mabava havo ” 


73. Hnyi watu! unapigwa mfano, basi 
usikilizeni; hakika wale mnaowaomba badala ya 
Mwenyezi Mungu hawawezi kuumba (hata) nzi, 
wajapokusanyika kwa jambo hili. Na kama nzi 
akiwanyang’anya kitu hawawezi kukipokonya 
kwake. Amedhoofika kweli kweli huyu mtaka 
'kupokonya na mtakwa (kupokonywaj, atakaye na 
anayeiakiwa . 

72. Vt'ako kaitka khaiart kutnva kabisa VC'aislamu wanapoambiwa “Mungu amcsema hivi” au “Miumc 
amesema hivi.” "Basi wacheni hayo mliyonayo mhyowakuia nayo wa/ee wcnu au Masharifu wcnu au Mashekhc 
wcnu au Makhalifa au . . Wanapoambiwa haya wakakasirika na kuwashambulia hivi. Basi watu hao wamo 
kauka khaiart kubwa kabisa. N'a wako waiu namna hawa Basi nawaiahadhari kweli kweli au yatawaftka 
yahvotajwa katika hn Aya ya 72, yaukayowafika makafiri — ingawa wao si makafiri. Lakini hivi ndtvyo tltvyo; 
kuwa: " kullu Ayutin u-urudat alal kitflan Tajuru BiJhayhhaa ulaa L'satil Muumimn" yaant kila Aya 
iliyowateremkta makafiri inawakamata na Waislamu wanaofanya kama hayo 

73 Hava iamaa wanaovaomba makaburi na mzimu na 1 Haya siyo yahyo nayo hayo makaburi na mizimu 
na . ? 

74. Hawamuadhimishi Mwenyezi Mungu kama 
anavyostahiki kuadhimishwa. Hakika Mwenyezi 
Mungu bila shaka ni Mwenye nguvu na Mwenye 
kushinda. 

75. Mwenyezi Mungu huchagua Mitume 
miongoni mwa Malaika na miongoni mwa 
binadamu. Kwa yakini Mwenyezi Mungu ni 
Mwenye kusikia (na) Mwenye kuona. 

76. Anayajua yaliyo mbele yao (viumbe) na 
yaliyo nyuma yao, (yaliyopita na yanayokuja). Na 
kwa Mwenyezi Mungu yatarudi mambo yote. 









<u> 





77. Enyi mlioamini! (Salini) rukuuni na 
sujuduni na mwabuduni Mola wenu na fanyeni 
mema, ili mpate kufaulu (kufuzu). 

78. Na ipiganieni dini ya Mwenyezi Mungu 
kama inavyostahiki (kupiganiwa). Yeye 
amekuchagueni (muwe uma ulio bora). Wala 
hakuweka juu yenu mambo mazito katika dini. 
(Nayo dini hii) ni mila ya baba yenu Ibrahimu; Yeye 
(Mwenyezi Mungu) alikwiteni Waislamu tangu 
(katika vitabu vya zamani) huko*, na katika (Qurani) 
hii pia (mumeitwa jina hilo), ili awe Mtume shahidi 
juu yenu na nyinyi muwe mashahidi juu ya watu 
(wote). Basi simamisheni Sala na toeni Zaka 
na shikamaneni pamoja kwa ajili ya Mwenyezi 
Mungu. Yeye ndiye Mola wenu. Mola Mwema 
aiiyoje, na Msaidizi Mwema aliyoje! 

QAD AFLAHA 



Ina Aya 118 SURATUL MUUMINUN Ina Makaru 6 


( Imeteremka Makka) 


Kwa jina la Mwenyezi Mungu, Mwenye 
kuneemesha neema kubwa kubwa na Mwenye 
kuneemesha neema ndogo ndogo. 

1. Hakika wamefuzu Waislamu 

2. Ambao katika Sala zao huwa ni 

wanyenyekevu 

3- Na ambao hujiepusha na mambo ya 

upuuzi 

4- Na ambao (nguzo ya) Zaka wanaitekeleza 

5. Na ambao tupu zao wanazilinda 

6. Isipokuwa kwa wake zao au kwa 

(wanawake) wale iliyowamiliki mikono yao ya 
kuume, (kulia). Basi hao ndio wasiolaumiwa. 

7. (Lakini) anayetaka kinyume cha haya, basi 
hao ndio warukao mipaka (ya Mwenyezi Mungu). 

8. Na ambao amana zao na ahadi zao 
wanaziangalia, (wanazitekeleza) 

9. Na ambao Sala zao wanazihifadhi . 

10. Hao ndio warithi 

1 1 . Ambao watarithi Pepoj wakae humo milele. 

12. Na kwa yakini tulimuumba mwanadamu 
kwa udongo ulio safi. 

13. Kisha tukamuumba kwa tone la manii, 
(mbegu ya uzazi) lililowekwa katika makao 
yaliyohifadhika. 

14. Kisha tukalifanya tone hilo kuwa pande la 
damu, na tukalifanya pande la damu hilo kuwa 
pande la nyama, kisha tukalifanya pande la nyama 
hilo kuwa mifupa, na mifupa tukaivika nyama, kisha 
tukamfanya kiumbe kingine. Basi ametukuka 
Mwenyezi Mungu Mbora wa waumbaji. 

15. Kisha hakika nyinyi baada ya hayo ni 
wenye kufa. 

15, 16. Katika tnaelczo ya Aya hizi walizozifanya kuwa ru ya 16 na 17 wamepachikia tena kuwa aliyekufa 
hawezi kurcjea, ili wapinge yale maneno ya Mtume yaliyosihi kuwa Nabii Isa atarejea ulimwenguni. Sist hatuwezi 
kumkhalifu Mtume kwa maneno ya watu wengine. 

